钦定古今图书集成/理学汇编/文学典/第063卷 > 冯吉
## 钦定古今图书集成/理学汇编/文学典/第063卷 > 冯吉

按《宋史文苑传》：“吉字惟一，河南洛阳人。父道周，太师、
中书令，追封瀛王。吉晋天福初，以父任秘书省校书
郎，迁膳部、金部、职方员外郎、屯田、户部、司勋郎中，累
阶金紫。周显德中，迁太常少卿。吉嗜学，善属文，工草
隶，议者以掌诰许之。然性滑稽，无操行，每中书舍人
缺，宰相即欲用吉，终以佻薄而止。雅好琵琶，尤臻其”
妙，教坊供奉号名手者，亦莫能及。父常戒令勿习，吉
性所好，亦不能改。道欲辱之，因家宴令吉奏琵琶为
寿，赐以束帛，吉置于肩，左抱琵琶，按膝再拜，如伶官
状，了无怍色，家人皆大笑。及为少卿，颇不得意，以杯
酒自娱。每朝士宴集，虽不召，亦尝自至，酒酣即弹琵
琶，弹罢赋诗，诗成起舞。时人爱其俊逸，谓之“三绝。”宋
初，受诏撰述《明宪皇太后谥议》，见称于时。建隆四年
卒，年四十五。